আব্দুর রহমান ইবনে নাসির আস-সাদি

**শেখ আব্দুর রহমান বিন নাসের আস-সাদি** (), যিনি **আল-সিদি** (১৮৮৯–১৯৫৭) নামেও পরিচিত, সৌদি আরবের একজন প্রখ্যাত ইসলামি পণ্ডিত ছিলেন। তিনি সৌদি আরবের উনাইজাহর একজন শিক্ষক ও লেখক ছিলেন। তিনি তাফসির, ফিকহ এবং আকিদাসহ বিভিন্ন বিষয়ে ৪০টিরও বেশি গ্রন্থ রচনা করেছেন। আস-সাদি তাফসির শাস্ত্রে একজন প্রভাবশালী ব্যক্তিত্ব ছিলেন এবং তার রচিত *তাইসির আল-কারিম আল-রহমান* নামক তাফসির গ্রন্থটি আধুনিক সালাফি পণ্ডিতদের লেখা অন্যতম জনপ্রিয় তাফসির হিসেবে স্বীকৃত। তিনি উনাইজাহর বৃহত্তম জামে মসজিদের ইমাম ও খতিব এবং ধর্মীয় শিক্ষা প্রতিষ্ঠান *আল-মাহাদ আল-ইলমি* এর পরিচালক হিসেবে দায়িত্ব পালন করেছেন।

## প্রাথমিক জীবন
আস-সাদি ৭ সেপ্টেম্বর ১৮৮৯ সালে সৌদি আরবের আল-কাসিম প্রদেশের উনাইজাহ শহরে জন্মগ্রহণ করেন। তার পিতা নাসির আস-সাদি উনাইজাহর একটি মসজিদের ইমাম ও ধর্মপ্রচারক ছিলেন। তার মা ফাতিমা বিনতে আব্দুল্লাহ আল-উসাইমিন মারা যান যখন তার বয়স মাত্র চার বছর এবং তার সাত বছর বয়সে পিতা মারা যান। শুরুতে তার পিতার দ্বিতীয় স্ত্রী তার দেখাশোনা করেন এবং পরবর্তীতে তিনি তার বড় ভাই হামাদ ইবনে নাসির আস-সাদির অভিভাবকত্বে চলে যান। তিনি এগারো বছর বয়সের মধ্যেই কুরআন মুখস্থ সম্পন্ন করেন এবং এরপর স্থানীয় পণ্ডিতদের কাছ থেকে ধর্মীয় শিক্ষা লাভ করেন। কৈশোরেই তার সহপাঠীরা পড়াশোনায় সাহায্যের জন্য তার শরণাপন্ন হতে শুরু করেন।

## শিক্ষকগণ
আস-সাদির অনেক শিক্ষক ছিলেন। তাদের মধ্যে উল্লেখযোগ্য হলেন:

* শেখ মুহাম্মদ আব্দুল করিম ইবনে শিবল, যার অধীনে তিনি *ফিকহ, উসুল আল-ফিকহ* এবং আরবি ভাষা অধ্যয়ন করেন।
* শেখ আব্দুল্লাহ ইবনে আইদ, যার অধীনে তিনি *ফিকহ, উসুল আল-ফিকহ* এবং আরবি ভাষা অধ্যয়ন করেন।
* শেখ ইব্রাহিম ইবনে হামাদ ইবনে জাসির, যার অধীনে তিনি *তাফসির, হাদিস* এবং হাদিস বিজ্ঞান অধ্যয়ন করেন।
* শেখ সাব আল-তুওয়াইজরি, যার অধীনে তিনি *ফিকহ* এবং *উসুল আল-ফিকহ* অধ্যয়ন করেন।
* শেখ আলি ইবনে মুহাম্মদ আল-নাসাই, যার অধীনে তিনি *উসুল আল-দীন* অধ্যয়ন করেন।
* শেখ আলি ইবনে নাসির ইবনে ওয়াদি, যার অধীনে তিনি *হাদিস, তাফসির, উসুল আল-তাফসির* এবং *উসুল আল-হাদিস* অধ্যয়ন করেন এবং হাদিসের ছয়টি কিতাবের ওপর *ইজাজাহ* লাভ করেন।
* শেখ মুহাম্মদ আল-আমিন আল-শিনকিতি, যার অধীনে তিনি *তাফসির, হাদিস, মুসতালাহ আল-হাদিস* এবং আরবি ভাষা অধ্যয়ন করেন।
* শেখ সালেহ ইবনে উসমান আল-কাদি, যার অধীনে তিনি *তাওহিদ, তাফসির, ফিকহ* এবং আরবি ভাষা অধ্যয়ন করেন।
* শেখ মুহাম্মদ আল-মানি, যার অধীনে তিনি আরবি ভাষা অধ্যয়ন করেন।
* শেখ ইব্রাহিম ইবনে সালেহ ইবনে ঈসা, যার অধীনে তিনি *উসুল আল-দীন* অধ্যয়ন করেন।

তিনি তার প্রত্যেক প্রধান শিক্ষকের কাছ থেকে তাদের নিজ নিজ বিশেষজ্ঞতার বিষয়ে জ্ঞান অর্জন করেন; যেমন ইবনে শিবল, ইবনে আইদ, আল-তুওয়াইজরি এবং সালেহ ইবনে উসমান প্রত্যেকেই *ফিকহ* এবং *উসুল আল-ফিকহ* বিষয়ে বিশেষজ্ঞ ছিলেন; ইবনে ওয়াদি এবং ইবনে জাসির *তাফসির, হাদিস* ও হাদিস বিজ্ঞানে বিশেষজ্ঞ ছিলেন; আল-নাসাই ছিলেন *তাওহিদ* বিশেষজ্ঞ; এবং আল-শিনকিতি ও আল-মানি ছিলেন আরবি ভাষায় দক্ষ।

আস-সাদির শিক্ষকগণ হিজাজ, মিশর, ইরাক, সিরিয়া, ভারত এবং মৌরিতানিয়াসহ বিভিন্ন অঞ্চলে পড়াশোনা করেছিলেন। এভাবে তিনি নিজে ভ্রমণ না করেই নিজ নজদ অঞ্চলের বাইরের বিভিন্ন জ্ঞানের উৎসের সাথে পরিচিত হওয়ার সুযোগ পান।

তার শিক্ষকদের মধ্যে আস-সাদি সবচেয়ে বেশি সময় অধ্যয়ন করেন শেখ সালেহ ইবনে উসমান আল-কাদির (উনাইজাহর বিচারক এবং এর জামে মসজিদের ইমাম) অধীনে এবং ১৯৩২ সালে আল-কাদির মৃত্যু পর্যন্ত তার নিয়মিত ছাত্র ছিলেন।

আস-সাদি শেখ মুহাম্মদ আল-আমিন আল-শিনকিতির অধীনে অধ্যয়ন করেন যখন আল-শিনকিতি ১৯১১ সালে উনাইজাহতে পড়াতে আসেন। এছাড়াও তিনি ইবনে তাইমিয়া এবং ইবনুল কাইয়িমের লেখার প্রতি প্রবল আগ্রহ দেখাতেন এবং তাদের কাজ দ্বারা বিশেষভাবে প্রভাবিত ছিলেন।

## পেশাগত জীবন
আস-সাদি ২৩ বছর বয়সে আনুষ্ঠানিকভাবে শিক্ষকতা শুরু করেন। তিনি ১৯৩১ সাল পর্যন্ত ছাত্র হিসেবে ক্লাসে উপস্থিত থাকার পাশাপাশি নিজের ক্লাসও পরিচালনা করতেন, এরপর তিনি নিজেকে সম্পূর্ণভাবে শিক্ষকতা, লেখালেখি এবং ফতোয়া প্রদানের কাজে নিয়োজিত করেন।

১৯৩৫ সালে আস-সাদি পবিত্র কুরআনের ৮ খণ্ডের পূর্ণাঙ্গ তাফসির সমাপ্ত করেন, যার নাম *তাইসির আল-কারিম আল-রহমান*। এই গ্রন্থটি আধুনিক সালাফি পণ্ডিতদের রচিত অন্যতম জনপ্রিয় তাফসির হিসেবে বিবেচিত হয়।

১৯৪১ সালে আস-সাদি গভর্নরের অনুদানে উনাইজাহতে একটি পাবলিক লাইব্রেরি স্থাপন করেন। এই লাইব্রেরিটি শহরের প্রধান জামে মসজিদের অংশ হিসেবে নির্মিত হয়েছিল এবং এটি সৌদি আরবের সমগ্র নজদ অঞ্চলের প্রথম পাবলিক লাইব্রেরি ছিল।

১৯৪১ সালে আস-সাদিকে উনাইজাহর কাজি (বিচারক) হিসেবে নিয়োগ দেওয়া হয়, কিন্তু তিনি এই পদ প্রত্যাখ্যান করেন। ১৯৪২ সালের রমজানে তিনি শহরের বৃহত্তম জামে মসজিদের প্রধান ইমাম ও খতিব হিসেবে নিযুক্ত হন, যে দায়িত্বে তিনি ১৯৫৬ সালে মৃত্যু পর্যন্ত বহাল ছিলেন। ঐতিহাসিকভাবে এই পদটি শহরের কাজি পদের সাথে যুক্ত ছিল, অর্থাৎ জামে মসজিদের ইমামই শহরের কাজি হতেন; কিন্তু আস-সাদি বিচারকের পদ প্রত্যাখ্যান করায় তার সময় থেকে এই দুটি পদ আলাদা হয়ে যায়।

১৯৫৩ সালে আস-সাদি উনাইজাহর ধর্মীয় প্রশিক্ষণ স্কুল *আল-মাহাদ আল-ইলমি* এর শিক্ষা পরিচালক হিসেবে নিযুক্ত হন। এই পদের জন্য তাকে মাসে ১০০০ রিয়াল বেতন দেওয়ার প্রস্তাব করা হলেও (যা সেই সময়ে বিশাল অংক ছিল) তিনি কোনো বেতন ছাড়াই কাজ করতে রাজি হন।

### নতুন প্রযুক্তির গ্রহণ
আস-সাদি ধর্মীয় জ্ঞান প্রচারের ক্ষেত্রে নতুন প্রযুক্তির ব্যবহারের প্রবক্তা হিসেবে পরিচিত ছিলেন। তিনি উনাইজাহ শহরে প্রথম লাউডস্পিকার বা মাইক প্রবর্তন করেন, যা শুরুতে বাধার সম্মুখীন হয়েছিল। এর জবাবে তিনি লাউডস্পিকার ব্যবহার করেই ধর্মীয় জ্ঞান প্রচারে আধুনিক প্রযুক্তির সুফল সম্পর্কে একটি খুতবা প্রদান করেন। ১৯৫৫ সালে তিনি "পকারী সমকালীন বিজ্ঞানগুলো যে ইসলামেরই অংশ, তার কুরআনিক প্রমাণ" শিরোনামে একটি বই লেখেন। বইটিতে তিনি যুক্তি দেখান যে, আধুনিক বৈজ্ঞানিক ও শিল্প জ্ঞান ইসলামের আওতাভুক্ত।

### সমসাময়িক বিষয়ে উদ্বেগ
আস-সাদি বেশ কিছু সমসাময়িক বিষয়ে বিশেষ আগ্রহী ছিলেন। ১৯৫৬ সালে তিনি ধূমপানের নিষেধাজ্ঞা এবং এর আধ্যাত্মিক, শারীরিক ও আর্থিক ক্ষতি স্পষ্ট করার জন্য একটি ছোট পুস্তিকা রচনা করেন। এছাড়াও তিনি মনে করতেন যে, ইসলামি আইন অনুযায়ী অঙ্গ প্রতিস্থাপন বৈধ।

## ফিকহ
আস-সাদি মূলত হাম্বলি মাজহাবে শিক্ষিত হয়েছিলেন, যা ছিল তার অঞ্চলের প্রধান মাজহাব। তরুণ বয়সে তিনি হাম্বলি ফিকহের ওপর ৪০০ লাইনের একটি শিক্ষামূলক কবিতা লিখেছিলেন। ইবনে তাইমিয়া ও ইবনুল কাইয়িমের লেখালেখি দ্বারা প্রভাবিত হয়ে তিনি মাঝে মাঝে হাম্বলি মাজহাবের প্রচলিত অবস্থানের বাইরে অন্যান্য ফিকহি অবস্থান গ্রহণ করতেন। সাধারণত তিনি ইবনে তাইমিয়ার মতগুলোকেই প্রাধান্য দিতেন।

## উল্লেখযোগ্য ছাত্রগণ
থাম্ব|উনাইজাহর জামে মসজিদ, যা বর্তমানে "ইবনে উসাইমিন মসজিদ" নামে পরিচিত
আস-সাদি কমপক্ষে ৩৫ জন ছাত্রকে শিক্ষা দিয়েছেন যারা পরবর্তীতে ইমাম, খতিব, বিচারক বা শিক্ষক হয়েছিলেন। নজদ অঞ্চলের পণ্ডিতদের একটি জীবনী গ্রন্থে তার ১৪০ জন ছাত্রের তালিকা দেওয়া হয়েছে। তার সবচেয়ে বিখ্যাত দুইজন ছাত্র ছিলেন শেখ মুহাম্মদ ইবনে সালেহ আল-উসাইমিন এবং শেখ আব্দুল্লাহ আকিল। আস-সাদি তার মৃত্যুর পর আল-উসাইমিনকে জামে মসজিদের শিক্ষক ও খতিব হিসেবে তার স্থলাভিষিক্ত করার জন্য মনোনীত করেছিলেন।

শিক্ষক ও লেখক হিসেবে আস-সাদির খ্যাতি কেবল কাসিম অঞ্চলই নয়, বরং অন্যান্য অঞ্চলের ছাত্রদেরও আকৃষ্ট করেছিল। তিনি নিয়মিত আরব উপদ্বীপ এবং ভারতীয় উপমহাদেশের বিভিন্ন দেশ থেকে ফতোয়া চেয়ে পাঠানো চিঠির উত্তর দিতেন। তার চিঠিপত্র ও বিদেশী যোগাযোগের মাধ্যমে দেওয়া ফতোয়াগুলোর একটি বিশাল খণ্ড তার মৃত্যুর পর *আল-ফাতাওয়া আল-সাদিয়া* নামে প্রকাশিত হয়। জীবদ্দশায় তার জনপ্রিয়তার অন্যতম কারণ ছিল ধর্মীয় জ্ঞান প্রসারে আধুনিক প্রযুক্তির দ্রুত গ্রহণ।

## গ্রন্থাবলী
আস-সাদি তাফসির, ফিকহ, হাদিস এবং আকিদাসহ বিভিন্ন ক্ষেত্রে ৪০টিরও বেশি গ্রন্থ রচনা করেছেন। তার অধিকাংশ গ্রন্থই ৪০ বছর বয়সের পর রচিত।

### মৌলিক কাজসমূহ
তার কিছু মৌলিক কাজের মধ্যে রয়েছে:

* *তাইসির আল-কারিম আল-রহমান*, সম্পূর্ণ কুরআনের একটি তাফসির।
* *তাইসির আল-লতিফ আল-মান্নান*, কুরআনের নির্বাচিত অংশগুলোর বিষয়ভিত্তিক তাফসির।
* *কাওয়াইদ আল-হিসান লি-তাফসির আল-কুরআন*, তাফসিরের মূলনীতির ওপর একটি কাজ।
* *আল-তাওদিহ ওয়াল-বায়ান লি-শাজারাহ আল-ঈমান*, আকিদার ওপর একটি কাজ।
* *মুখতাসার আল-উসুল আল-ফিকহ*, ফিকহের মূলনীতির ওপর একটি কাজ।
* *বাহজাত আল-কুলুব আল-আবরার*, ৯৯টি হাদিসের ব্যাখ্যা।
* *মানহাজ আল-সালিকিন*, ফিকহের ওপর একটি কাজ।

### ব্যাখ্যাগ্রন্থ

* *আল-হক্ক আল-ওয়াদিহ আল-মুবিন ফি শারহ তাওহিদ আল-আম্বিয়া ওয়াল-মুরসালিন*, এটি আকিদার ওপর একটি কাজ, যা ইবনুল কাইয়িমের *নুনিয়া*র একটি অংশের ব্যাখ্যা।
* *তাওদিহ আল-কাফিয়া আল-শাফিয়া*, ইবনুল কাইয়িমের *নুনিয়া* কবিতার গদ্য রূপ।
* *আল-কাওল আল-সাদিদ ফি মাকাসিদ আল-তাওহিদ*, মুহাম্মদ ইবনে আব্দুল ওয়াহাবের *কিতাবুত তাওহিদের* ব্যাখ্যা।
* *আল-তানবিহাত আল-লতিফা*, ইবনে তাইমিয়ার *আল-আকিদা আল-ওয়াসিতিয়ার* ব্যাখ্যা।

## অসুস্থতা ও মৃত্যু
১৯৫০ সালে আস-সাদি উচ্চ রক্তচাপ এবং অ্যাথেরোস্ক্লেরোসিস জনিত স্বাস্থ্য সমস্যায় ভুগতে শুরু করেন। তার অসুস্থতার খবর শুনে বাদশাহ সৌদ তার ব্যক্তিগত জেটে করে দুইজন চিকিৎসক পাঠান। চিকিৎসকরা তাকে লেবাননে উন্নত চিকিৎসার পরামর্শ দেন এবং ১৯৫৩ সালে সেখানে তিনি এক মাস অবস্থান করেন। সেখানে তিনি সুস্থ হয়ে ওঠেন কিন্তু তাকে কম পরিশ্রমের জীবনযাপন করার পরামর্শ দেওয়া হয়। উনাইজাহতে ফিরে তিনি পুনরায় ইমাম, শিক্ষক, খতিব এবং লেখকের নিয়মিত দায়িত্ব শুরু করেন। ১৯৫৭ সালে একই স্বাস্থ্য সমস্যায় আস-সাদি মৃত্যুবরণ করেন।

## বিতর্ক
১৯৪০ সালে আস-সাদি ইয়াজুজ ও মাজুজ বিষয়ে একটি ছোট বই লিখেছিলেন। সেখানে তিনি ধর্মীয় ও ভৌগোলিক প্রমাণের ভিত্তিতে যুক্তি দিয়েছিলেন যে, ইয়াজুজ ও মাজুজ জাতি ইতিমধ্যেই তাদের প্রাচীর অতিক্রম করেছে এবং অন্যান্য জাতির সাথে মিশে গেছে। এই দাবিটি নজদ জুড়ে ছড়িয়ে পড়লে তীব্র বিতর্কের সৃষ্টি হয়। সহকর্মী ও সমসাময়িকদের কাছ থেকে তিনি সমালোচনার সম্মুখীন হন। বিতর্ক বাড়তে থাকলে খবরটি বাদশাহ আব্দুল আজিজের কানে পৌঁছায় এবং তিনি আস-সাদিকে রিয়াদে তলব করেন। আস-সাদি বাদশাহর সাথে দেখা করলে তাকে যথাযোগ্য সম্মান দেওয়া হয়। বাদশাহ তাকে এই বিষয়টি নিয়ে আর আলোচনা না করার অনুরোধ করেন যাতে বিশৃঙ্খলা সৃষ্টি না হয়। আস-সাদি তাতে রাজি হন এবং বলেন যে, তিনি ভাবেননি একটি ছোট গবেষণামূলক বিষয় নিয়ে এত বড় সমস্যা তৈরি হবে। পরবর্তীতে তিনি এই বইটি প্রকাশ করেননি বা তার শিক্ষা ও লেখায় এই প্রসঙ্গটি আর আনেননি, যদিও তিনি প্রকাশ্যে এই অবস্থান থেকে সরে আসেননি।

## উত্তরসূরি ও প্রভাব
২০১৯ সালের নভেম্বরে কাসিম বিশ্ববিদ্যালয় "বিশিষ্ট শেখ আব্দুর রহমান আস-সাদি এবং ধর্মীয় জ্ঞান ও প্রচারে তার প্রভাব" শীর্ষক একটি দুই দিনের সম্মেলনের আয়োজন করে। এই সম্মেলনটি দুই পবিত্র মসজিদের প্রেসিডেন্সির প্রধান আব্দুর রহমান আল-সুদাইস উদ্বোধন করেন। এতে সৌদির সাবেক গ্র্যান্ড মুফতি আব্দুল আজিজ বিন আব্দুল্লাহ আল শেখ এবং সিনিয়র স্কলার কাউন্সিলের সদস্য সাদ আল-শিতরি বক্তব্য রাখেন। সম্মেলনের উদ্দেশ্য ছিল আস-সাদির কর্মের ওপর আলোকপাত করা এবং তার চিন্তা ও আইনগত যুক্তি নিয়ে আরও গবেষণাকে উৎসাহিত করা।

আস-সাদি তিন পুত্র—আব্দুল্লাহ, মুহাম্মদ এবং আহমদকে রেখে গেছেন। আব্দুল্লাহ আস-সাদি (মৃত্যু ১৯৮৪) নিজেও জ্ঞানের সাধক ছিলেন এবং তার পিতার মৃত্যুর পর তার কিছু লেখা প্রকাশ করেছিলেন।

## আরও দেখুন

* মুহাম্মাদ ইবনে সালেহ আল-উসাইমিন
* আব্দুল আজিজ ইবনে বায
* মুহাম্মদ নাসিরুদ্দীন আল-আলবানী

## তথ্যসূত্র

## বহিঃসংযোগ

* Biodata at MuslimScholars.info

বিষয়শ্রেণী:সৌদি আরবীয় সালাফি
বিষয়শ্রেণী:সৌদি ইমাম
বিষয়শ্রেণী:১৯৫৬-এ মৃত্যু
বিষয়শ্রেণী:১৮৮৯-এ জন্ম
বিষয়শ্রেণী:সৌদি আরবীয় সুন্নি ইসলাম ধর্মের পণ্ডিত